Anno Domini millesimo trecentesimo tricesimo octavo statuta sunt haec apud Cistercium in Capitulo generali. 1.  In primis, cum circa reformationem Parisiensis studii, eo ferventius valeamus intendere quo scimus, novimus et experimento didicimus utilitatis, commodi et honoris continua incrementa nostro Ordini provenire ; eapropter generale Capitulum ad reformationem eiusdem infrascripta duxit non improvide statuendum : In primis, districtius inhibet Capitulum ne aliquis scolaris in castro iuxta structuram novae ecclesiae audeat pernoctare, nisi per priorem magistrum actu regentem et baccallarios cum aliquo fuerit dispensatum. Ne aliquis mulieres, pro evitandis scandalis, in[tro]ducere in dictis locis aliqualiter audeat vel praesumat ; qui aliter fecerit, eo ipso a dicto studio emittatur. Ordinat etiam Capitulum quod scolaris quilibet decem libras parisiensium studeat imbursare termino constituto ; qui minus posuerit, nihil eidem de communi ministretur substantia, quoadusque studuerit ex integro solvere residuum de summa superius annotata. Nec alicui tarde venienti de summa praedicta aliquid defalquatur, cum expresse obtinet papalibus institutis. Ne praesumat aliquis abbas monachum proprium scolarem procura[to]re[m] constituere de cetero quovismodo, cum ob huiusmodi procurationes possint ad loca inhonesta in Ordinis scandalum declinare. Nec alicui scolari ante finem bursae de studio recedenti bursarius aliquid refundere teneatur, nisi de sui recessus causa legitima et necessaria fecerit plenam fidem. Scolaris vero, in festo sancti Remigii, solum mediam ponens bursam, si post Pascha manere voluerit, ultra reliquam bursam mediam, quadraginta solidos parisiensium etiam solvere teneatur ; alioquin de studio expellatur. Scolaribus autem qui se hora prandii sive cenae praesumpserint absentare, nihil de bonis communibus ministretur, nisi in ipso studio praesens fuerit dictis horis. 2.  Item, ut monasteriorum temporalis substantia fidelius conservetur, generale Capitulum statuit et diffinit quod monachi et conversi, cum mittentur ad messes vel redditus recuperandos, aut aliqua quaevis domus negotia exercenda, iurare solemniter teneantur quod domus substantiam custodient et recuperabunt fideliter et alia iniuncta negotia tam sollicite quam utiliter promovebunt. 3.  Item, cum scolares studii parisiensis excellentissimo principi domino regi Francorum et serenissimae consorti eius, unam missam in conventu singulis annis, et aliam privatim singulis diebus perpetuo concesserint decantandas, petantque concessionem praedictam per Capitulum confirmari, ob praefatorum regis et reginae reverentiam, quibus totus Ordo plenis desideriis complacere desiderat, generale Capitulum comprobat, ratificat et confirmat. 4.  Item, diffinitionem anno praeterito editam contra abbates qui contributiones Ordinis non solverunt terminis constitutis, generale Capitulum ratificat, et ad evitandum scandalorum materiam, sic declarat eamdem : Quod, licet in ea caveatur expresse quod non solventes terminis institutis habeantur pro depositis, et conventus ad electionem successorum procedant, non est tamen intentionis generalis Capituli quod ob huiusmodi aliquis abbas reputetur depositus quousque per superiorem abbatem vel commissarium depositus fuerit nuntiatus. Patribus autem abbatibus et commissariis eorumdem, in virtute sanctae obedientiae, praecipit Capitulum et committit quatinus de non solventibus inquirant in suis visitationibus, diligentia qua convenit, veritatem, et quos repererint non solvisse, depositos denuntiare studeant, iuxta tenorem diffinitionis praedictae, et ad huiusmodi plenius et melius exsequendum, patres abbates commissarios eorumdem vinculis iuramenti ligare efficaciter studeant quod ad complendum praedicta, reiecto cuiuscumque dissimulationis obstaculo, intendent fideliter et efficaciter laborabunt. Abbates autem noviter constituti, nisi infra sequens generale Capitulum dictas contributiones ex integro solverint, aut iuxta facultatum exigentiam de eisdem cum personis ad hoc deputatis ascellare studuerint eisdem sententiis et poenis denuntiat Capitulum alligatos et conventus praestantes impedimentum, ne solvantur contributiones huiusmodi, supponit ecclesiastico interdicto, quoadusque de praedictis generali Capitulo extiterit satisfactum. 5.  Item, ad audientiam Capituli generalis pervenit quod quidam abbates in praeiudicium statutorum papalium, quibusdam cautelis et coloribus acquisitis ligna et silvas non caeduas, quae in propria specie non valent vendere, eisdem ad expensas scindunt proprias pecias pro construendis doliis fabricantis, et eas credunt sibi vendere fore absque poena periurii in alienas iam species mutatas. Ne igitur subditorum animae nube erroris *elidictae,* sub tali simulationis passionis vinculo periurii damnabiliter alligentur, generale Capitulum statuit strictius inhibendum ne de cetero tales venditiones praesumant facere, nisi cum solemnitate in statutis papalibus constituta, si poenam in eisdem statutam voluerint evitare. 6.  Item, cum Ordo noster sit in romana Curia et in nundinis Campaniae et alibi multipliciter obligatus, adeo quod contributio anni praeteriti non poterit ad solvendum sufficere, sed timetur potius ne propter expensas factas et faciendas oporteat iterum Ordinem graviter obligari. Eapropter generale Capitulum domino Cisterciensi et quatuor primis committit et concedit plenariam potestatem quod si et prout pensatis Ordinis necessitatibus viderint oportere, mutuum possint contrahere nomine Ordinis, et si se obligaverint ipsos, Ordo indemnes servare tenebitur in omnibus et ab expensis et gravaminibus relevare, diffinitione anno praeterito super hoc edita in suo robore perdurante. 7.  Item, ad generalis Capituli per plurimorum fide dignorum relatum pervenit audientiam, quod nonnullae nostri Ordinis moniales, quae violato continentiae voto, et propter partum exinde consequentem, publicam egerunt poenitentiam, per magnorum preces saecularium irreverenter nituntur ad gradum sui ordinis, a quo pro huiusmodi delicto merito ceciderunt, reascendere, super eas quae decorate, religiose semper vivere studuerunt, superbe praeesse, generale Capitulum huiusmodi incontinentiae vitio quam potest remedium adhibere, et superbarum religiosarum temeritati occurrere cupiens et affectans, statuit, ordinat et diffinit quod de cetero nulla monialis, quae propter incontinentiae suae vitium, publicam egerit poenitentiam et gradum ordinis, si propter hoc amiserit, alium assequatur gradum, sed semper illum in quo punita fuit permaneat, nec etiam ad aliquos actus legitimos admittatur, nisi dumtaxat de speciali licentia Capituli generalis. Istam autem diffinitionem ad monachos et conversos Ordinis qui propter huiusmodi carnis contagia sufficienter convicti, consimilem egerint poenitentiam totaliter vult extendi Capitulum generale. 8.  Item, attendens et diligenter considerans generale Capitulum quod ex longa pastoris absentia, grex sibi commissus nonnumquam luporum patet dentibus, et sui multiplex suscipit detrimentum ; eapropter generale Capitulum abbatibus omnibus Ordinis quibus incumbit ex officio sibi commisso gregi vacare nocte dieque diligenter, duxit districtius inhibendum ne abbates ipsi continuam moram in quavis sui monasterii grangia, seu mansionem suam, suo neglecto conventu, facere audeant vel praesumant. 9.  Item, cum frater Ioannes de Vitriaco, monachus monasterii Sancti Bernardi in Frisia, qui diu et damnabiliter evagetur per saeculum, in Ordinis scandalum et salutis propriae detrimentum, eapropter Capitulum generale proprio abbati suo necnon et ceteris personis omnibus Ordinis universi praecipit et iniungit quatinus dictum fugitivum capiant, seu capi faciant ubicumque repertus fuerit, in expensis sui antedicti monasterii, invocato ad hoc, si necesse fuerit, auxilio brachii saecularis, et captum firmis[si]mo carceri mancipari. 10.  Item, cum nonnulli abbates Ordinis praesenti Capitulo commissarios sibi dari postulaverint, quibus mediantibus possint de suis silvis non caeduis vendere, terras, possessiones, redditus et proventus in emphyteosi dare vel etiam permutare, ut super his omnibus veritas clarior habeatur, praefatis commissariis generale Capitulum praecipit districtius et iniungit quatinus ano futuro de praedictis omnibus quid, quale et quantum vendendum, distrahendum seu permutandum fuerit, referant veritatem. 11.  Item, reformatio et renovatio *Libelli diffinitionum* Ordinis abbatibus de Altacumba et de Cassania committitur, quatinus *Libello* veteri diligenter inspecto et annalibus, ipsum renovent et reforment secundum quod eis rationabiliter visum fuerit faciendum, salvis tamen in omnibus papalibus institutis, et quid inde fecerint, referant sequenti Capitulo generali. Interim autem debebunt abbates uti *Libello* veteri praedicto et annalibus, quem quidem *Libellum* vult generale Capitulum usque ad tempus praedictum cum annalibus, diffinitionibus, in suo robore permanere. 12.  Item, cum abbatia Pontitheofridi apud Metim civitatem adeo redditus habeat, quod vix abbas et unus monachus possent de eiusdem substantia commode sustentari, eapropter generale Capitulum ad honorem divini nominis animarumque salutem et religionis monasticae honestatem, ad devotionem fidelium futuri temporis, ad augendum studium Metense nostri Ordinis, unit et incorporat praedictam abbatiam perpetuo, domino Morimundi suisque successoribus instituendi ibidem abbatem in capitulo Morimundi, quotiens necessarium fuerit, de suorum tamen consilio seniorum, tenore praesentium auctoritatem tribuit, quoadusque dictum monasterium, divino suffragante munere, tantum in facultatibus excreverit, quod possit habere numerum duodecim monachorum ; abbatibus de Campo, de Lucella, de Ebra[co], de Sancta Cruce in Austria, praecipiens committendo, quatinus filios suos mediatos et immediatos per censuram Ordinis compellere studeant ad mittendos monachos ad studium memoratum. Ut autem dictum studium continuis proficiat incrementis, ordinat Capitulum quod in libertatibus aliis studiis concessis gaudeat et studentes ad observantiam *statutorum* aliorum studiorum cum suis articulis sicut ceteri per omnia astringantur. 13.  Quoniam secundum statuta Ordinis nullus conversus a tempore, quo petitionem fecit in capitulo monachorum, monachus fieri debeat, auctoritate Capituli generalis praecipitur ut frater Lambertus quondam conversus Caroliloci, deposito habitu monachi infra quindecim dies a Cistercio eiiciatur vel emittatur. Si vero digne postea poenituerit, iterato recipiatur in conversum. 